Markaziy ofitserlar uyi yangi binoda faoliyat boshladi

17-noyabr kuni Mudofaa vazirligi ma’naviyat va ma’rifat markazi — Qurolli kuchlar Markaziy ositserlar uyida (MOU) Xalqaro bag‘rikenglik kuniga bag‘ishlab tadbir o‘tkazildi. Unda olimlar, san’atkorlar, turli tashkilot vakillari va harbiylar ishtirok etdi.

Tadbir konsert dasturiga ulanib ketdi. Unda Mudofaa vazirligi Qurolli Kuchlar markaziy ashula va raqs ansambli, Alohida namunali-koʻrgazmali harbiy orkestr hamda “Marvarid”, “Kalinushka”, “Aviva” ijodiy guruhlari badiiy chiqishlar qildi.

Ta’kidlash joiz, ushbu tadbir MOU yangi binosining ochilish marosimi bo‘lib ham xizmat qildi. O‘zbekiston Respublikasi Vazirlar Mahkamasining 2013-yil 29-avgustdagi qarori bilan MOU sobiq Aviasozlar saroyiga ko‘chgan edi.

Markaz qoshida turli to‘garaklar faoliyat olib boradi. Ulardan eng taniqlisi bichish va tikish kurslari bo‘lib, uning ochilganiga 50 yildan oshdi. Bundan tashqari, “Chashma” sport bal raqsi studiyasi, “Yulduzcha” milliy raqs studiyasi, “Marvarid” va “Aviva” xoreografiya-raqs to‘garaklari, “Kamalak” tasviriy san’at studiyasi, gitara to‘garagi va “Kalinushka” slavyan qo‘shiqlari ansambli mavjud. Ularda uch mingga yaqin kishi ta’lim oladi.